Video: Chris Karsten gesels oor 'Gerugte van 'n ontvoering' | Maroela Media
Video: Chris Karsten gesels oor 'Gerugte van 'n ontvoering'
Wanneer Harry tussen sy omswerwinge deur Afrika asemskep, kom kuier hy by sy geliefde ma in Johannesburg. Gusta is veral na aan sy hart ná sy pa haar vir 'n jonger pop gelos het. Gelukkig weet Harry sy is veilig daar bo in haar luukse dakwoonstel in Ponte Towers.
Teen die tyd dat Harry in Oos-Afrika opgespoor word, is sy ma al dae lank dood. Harry kry die reuk van 'n groot gekonkel. Nie eens daai parmantige Ella Neser gaan hom keer nie.
Chris Karsten is op 9 November 1947 op Morgenzon in Mpumalanga gebore. Hy matrikuleer aan die Hoërskool Hoogenhout op Bethal en behaal 'n BA-graad met Afrikaans-Nederlands en sielkunde as hoofvakke aan die Universiteit van Pretoria (1970). Hy werk daarna as koerantjoernalis by Die Volksblad, Beeld en Rapport.
Karsten is die skrywer van twee kinderboeke, Floris sapiens (1985) en Die jokkie wat met perde kon praat (1997). Hy ontvang die Sanlamprys vir jeuglektuur (silwer) vir Floris sapiens. Sy eerste roman, Frats, het in 2007 verskyn, en is 'n jaar later met die ATKV-prosaprys bekroon.
As koerantman was hy in verskillende joernalistieke hoedanighede gemoeid by baie van die stories wat in sy Ware Misdaad-reeks opgeneem is. Van die titels wat sedert 2007 in dié reeks verskyn het, sluit in Riller in die raaisel, Opspraak deur moord, Dodelike vroue, Verlore onskuld en Boos en bisar.
Gerugte van 'n ontvoering het pas by NB-Uitgewers verskyn en dit kos R310 (prys onderworpe aan verandering). Klik hier om die boek aanlyn te koop.
Maryke Roberts het met Chris Karsten oor sy roman gesels. Luister hier na die volledige gesprek wat deur Graffiti Boeke aangebied is: